Grendel, Gábor, poslanec NR SR (2017-06-15):
Vážené dámy, vážení páni, vážený pán predseda výboru, nepozerajte sa na mňa tak prísne. Včera sa ma... (Reakcia z pléna.) Veselo? Takto vyzeráte veselo? (Povedané so smiechom a smiech v sále.) Včera sa ma môj desaťročný syn opýtal, že o čom teraz debatujeme v Národnej rade, a ja som mu povedal, že napríklad o voľbe riaditeľa RTVS. A on sa ma tak spýtal, že o voľbe riaditeľa RTVS. Vy? A čo vy o tom viete? A prečo o tom nerozhodujú zamestnanci alebo diváci? Čo vedia poslanci o RTVS? Ja nehovorím, že priama demokracia až v takejto šírke je to pravé orechové, ale mám rád túto detskú optiku a tú detskú naivitu, ktorá je občas celkom inšpiratívna. Milí kolegovia, ak by televízii Markíza alebo televízii JOJ, či televízii TA3 stúpala sledovanosť, stúpal kredit nezávislosti, stúpali by im zisky, myslíte si, že by akcionári týchto médií vymenili manažment týchto televízií? Myslím si, že odpoveď je celkom jednoznačná. V každej normálnej súkromnej firme, či už je to súkromná televízia alebo továreň na výrobu ponožiek, je životnosť vedenia viazaná ku konkrétnym merateľným ukazovateľom. V prípade médií sú tieto ukazovatele, aspoň pre mňa, sledovanosť, nezávislosť a ekonomická stabilita. Ako obstálo vedenie RTVS v uplynulom funkčnom období v týchto troch ukazovateľoch? Sledovanosť RTVS stúpla, kredit v očiach ľudí, kredit nezávislosti stúpol a 80-miliónová sekera je dávno minulosťou. Ak výsledky hovoria takouto rečou, aký je vôbec dôvod na výmenu Václava Miku a jeho manažmentu? Môžete na to povedať, že uplynulo funkčné obdobie a treba voliť nového riaditeľa. Je to úplne legitímne, zákon to presne takto definuje, je to úplne v poriadku. Je to nesporné. Pardon? (Reakcia z pléna.) Aha. Dobre. Ale teraz už vyzeráte veselšie. (Reakcia z pléna.) Pri verejnoprávnych médiách platí, že čím viac je nespokojná koalícia, čím viac je nespokojná opozícia, tým lepší manažment verejnoprávnej televízie a verejnoprávneho rozhlasu. S verejnoprávnymi médiami nemáme byť spokojní my, čo tu rozhodujeme o osude starého alebo nového vedenia, s verejnoprávnymi médiami majú byť spokojní predovšetkým občania, verejnosť. Pre nich sú tu verejnoprávne médiá. A čo je jediným merateľným ukazovateľom spokojnosti občanov s verejnoprávnymi médiami? No predsa sledovanosť, čo iné. Samozrejme, môžme mať aj médiá, ktoré nikto nebude sledovať. Ale načo také potom platíme? Nemám nič osobné proti ostatným kandidátom, myslím si, že mnohí z nich sú profesionáli, majú za sebou zaujímavé príbehy, áno, majú aj kauzy, ale viacerí z nich sú profíci a nepochybujem o tom, že v tejto atmosfére, aj keď budú zvolení, tak veľmi ťažko sa im bude povedzme manipulovať v prospech nejakej politickej strany, pretože budú pod veľmi prísnym drobnohľadom, budú. A akonáhle sa niečo podozrivé udeje, tak určite z toho bude nemalý škandál. Ale aj keď nemám konkrétne výhrady voči ostatným kandidátom, až na ten Sputnik, ani od týchto kandidátov som nepočul žiaden argument, žiaden, prečo by malo byť súčasné vedenie RTVS vymenené. A celkom by ma zaujímalo, ako by sa páčilo týmto kandidátom, keby boli po piatich rokoch po dobrých výsledkoch, dobrej sledovanosti, dôveryhodnosti a dobrých ekonomických výsledkoch odpálení. Ďakujem pekne. (Potlesk.)